Teljesen átalakítják a Városligetet
MTI2013.07.03. 11:26
A Városligetbe tervezett múzeumnegyed mellett 2020-ig megújul többek között az állatkert, a Közlekedési Múzeum és a Petőfi Csarnok, új épületet kap a Fővárosi Nagycirkusz, míg a Szépművészeti Múzeum gipszmásolat-gyűjteménye a létrehozandó komáromi Csillag Erőd Művészeti, Történeti és Hadkultúra Központba kerül.
A legutóbbi Magyar Közlönyben megjelent határozata szerint a kormány egyetért azzal, hogy a múzeumnegyed létrehozásával egyidejűleg, a 2014-2020 közötti időszakban megvalósuljon a Városliget egészének megújítása, családi kulturális-szabadidős élményparkká való átalakítása és az ehhez szükséges fejlesztések, azaz a Liget Budapest projekt végrehajtása.
A városligeti beruházások között a kormányhatározat megemlíti a Fővárosi Nagycirkusz új épületének felépítését, a Magyar Műszaki és Közlekedési Múzeum részleges rekonstrukcióját és bővítését, valamint a Magyar Tájak Konyhája - Gasztronómia Falu kialakítását.
A tervek szerint létrejön egy kulturális-szabadidős élménypark, valamint a tájképi kertjelleget és az ide látogatók kiszolgálásának minőségét erősítő beruházások valósulnak meg, ideértve a Művészetek terének kialakítását és Nebbien Henrik eredeti tervei alapján a Liget-kapu oszlopcsarnokának korhű megépítését.
A támogatandó önkormányzati fejlesztési célok között a határozat a Fővárosi Állat- és Növénykert fejlesztését, a Petőfi Csarnok átalakításával egy új Gyermek és Ifjúsági Tudás- és Élményközpont létrehozását, a Városliget zöldfelületi rekonstrukcióját és közlekedési rendszerének átfogó átalakítását sorolja fel.
Elbontják a Hungexpo régi épületeit, Zöld Liget néven létrejön egy ökologikus oktatási és látogatóközpont, átépítik a sportpályákat és a játszótereket, valamint újakat alakítanak ki, helyreállítják a városligeti tórendszer vízfelületét, továbbá kialakítanak egy korszerű ökologikus monitorozási, fenntartási és üzemeltetési rendszert.
Megváltozik a Városliget közlekedési és parkolási rendszere is, és kialakítanak egy elektromos midibusz-hálózatot.
A kormány támogatja, hogy a komáromi Csillag Erődben valósuljon meg a Csillag Erőd Művészeti, Történeti és Hadkultúra Központ, amely látogatóbarát, az oktatásban is felhasználható módon mutatja be a Szépművészeti Múzeum egykori, az antikvitástól a reneszánszig ívelő gipszmásolat-gyűjteményét. A Szépművészeti Múzeum Román Csarnoka, a Szabolcs utcában kialakítandó Országos Múzeumi Restaurálási és Raktározási Központ, valamint a Csillag Erőd Központ beruházás-előkészítési és tervezési munkálatainak idei költségeire a kormány 384,7 millió forintos többletforrást biztosít a Szépművészeti Múzeumnak.
5291A magyarok 21 éremmel zárták a maratoni kajak-kenu vb-t
4995Óriási felháborodást keltett, hogy Hadházy trágár szöveget mutatott fel a parlamentben
178Tíz év után távozik a Jóban Rosszban színésznője
VárosligetkormánydöntésBudapest